作者:杜牧
標題:為人題贈二首
內容:我乏青雲稱，君無買笑金。虛傳南國貌，爭奈五陵心。桂席塵瑤佩，瓊爐燼水沉。凝魂空薦夢，低耳悔聽琴。月落珠簾卷，春寒錦幕深。誰家樓上笛，何處月明砧。蘭徑飛蝴蝶，筠籠語翠襟。和簪拋鳳髻，將淚入鴛衾。的的新添恨，迢迢絕好音。文園終病渴，休詠白頭吟。綠樹鶯鶯語，平江燕燕飛。枕前聞雁去，樓上送春歸。半月緪雙臉，凝腰素一圍。西牆苔漠漠，南浦夢依依。有恨簪花懶，無聊鬥草稀。雕籠長慘澹，蘭畹謾芳菲。鏡斂青蛾黛，燈挑皓腕肌。避人勻迸淚，拖袖倚殘暉。有貌雖桃李，單棲足是非。雲輧載馭去，寒夜看裁衣。